**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Vállalkozói inkubátorház**

**Az ülés időpontja: 2016. augusztus 26. (péntek) 08 óra**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Györgyi Zoltán főépítész, dr. Halmosi-Rokaj Odett osztályvezető, Perlaki Zoltán osztályvezető

**Megjelentek:** Tegzes Endre elnök, Fodor Attila, Horváthné Holéczy Katalin*,* Erdélyi Zoltán, Kiszelné Mohos Katalin polgármester, dr. Klein Katalin képviselő, Honti Zoltán képviselő, Gerely Gábor képviselő, Bánóczi Margit képviselő, Papp István jegyző, Perlaki Zoltán osztályvezető, dr. Halmosi-Rokaj Odett osztályvezető, Grégerné Papp Ildikó osztályvezető, Kissné Szalay Erzsébet jegyzőkönyvvezető

**Tegzes Endre elnök**: Köszöntöm a megjelenteket. Megállapítom, hogy a bizottság 4 fővel határozatképes. Kérdezem, hogy a napirendhez van-e hozzászólás, kérdés. Nincs, akkor a napirendről szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**70/2016. (VIII. 26.) HATÁROZATA**

**Tárgy**: **A Pénzügyi és településfejlesztési bizottság 2016. augusztus 26-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2016. augusztus 26-i ülésén az alábbi napirendi pontokat tárgyalja:

***Nyílt ülés:***

1. **A 2016. július 13-án bekövetkezett, ebr42 324 047 számú vis maior pályázat beadásához önrész biztosítása**

***Zárt ülés:***

1. **A 2094 Nagykovácsi, Táncsics u. 5. szám alatti ingatlannal kapcsolatos döntések**

**Határidő:** azonnal

**Felelős:** PB elnöke

**1. napirendi pont**

**A 2016. július 13-án bekövetkezett, ebr42 324 047 számú vis maior pályázat beadásához önrész biztosítása**

**Tegzes Endre elnök:** Átadom a szót dr. Halmosi-Rokaj Odett osztályvezető asszonynak, hogy röviden ismertesse az előterjesztést.

**dr. Halmosi-Rokaj Odett:** *Röviden ismertette az előterjesztést.*

**Tegzes Endre elnök:** Köszönöm. Perlaki Zoltán osztályvezető urat szeretném megkérdezni, hogy a vis maior keretben milyen összeg áll még rendelkezésünkre.

**Perlaki Zoltán**: Jelenleg, amiről dönteni kell, jövőre válik majd esedékessé, ez nem érinti az idei vis maior keretet.

**Horváthné Holéczi Katalin**: Egy kimutatást szeretnék kérni arról, hogy milyen hatással van a költségvetésre egy-egy ilyen döntés. Ha legközelebb nem látom, akkor tartózkodni fogok, mert így nem lehet felelős döntést hozni. A másik, hogy miért éppen ez az utca, és ez érintett volt-e szennyvíz beruházással?

**dr. Halmosi-Rokaj Odett:** A Lombos utca nem volt érintett szennyvíz beruházással, számos panasz érkezik az utca állapotával kapcsolatban ilyen esőzések után. Próbálunk az ilyen utcákra koncentrálni. Pl. a Muflon utca is ilyen. Ezek azok az utak, amelyek átmennek a szűrőn, kellő megalapozottsággal bejelenthetők a vis maior támogatási igényre.

**Tegzes Endre elnök:** Köszönöm szépen. Amennyiben nincs több kérdés, akkor szavazzunk az előterjesztés határozati javaslatáról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**71/2016. (VIII. 26.) HATÁROZATA**

**Tárgy: A 2016. július 13-án bekövetkezett, ebr42 324 047 számú vis maior pályázat beadásához önrész biztosítása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy határozott, hogy vis maior támogatás címen pályázatot nyújt be a Belügyminisztériumhoz.

A káresemény megnevezése: A hirtelen lezúduló csapadék következtében a Lombos utca (hrsz. 4682/1, 4682/2, 4480, 938/1, 938/2) burkolatában és a vízelvezető árokban, valamint az Ady Endre utcában (hrsz. 4352/1) a vízelvezető árokban és a padkában károk keletkeztek.

A káresemény forrásösszetétele:

|  |  |  |
| --- | --- | --- |
| Megnevezés | 2017. év | (%) |
| Saját forrás | 1.599.567,- Ft | 10 |
| Biztosító kártérítése | - | - |
| Egyéb forrás | - | - |
| **Vis maior támogatási igény** | **14.396.089,- Ft** | **90** |
| Források becsült költsége összesen | 15.995.656,- Ft | 100 |

A károk helyreállításának szakértő által becsült költsége 15.995.656,- forint, melynek fedezetét az Önkormányzat a megjelölt saját forrás erejéig tudja biztosítani.

A Képviselő-testület a támogatáshoz szükséges 1.599.567,- forint önerőt az Önkormányzat 2017. évi költségvetésének vis maior kerete terhére biztosítja.

Nagykovácsi Nagyközség Önkormányzatának Képviselő-testülete kijelenti, hogy a káreseménnyel érintett összes vagyonelem az önkormányzat tulajdonát képezi, valamint a további nyilatkozatokat teszi:

* A rendkívüli időjárás okozta káreseményekhez kapcsolódó vagyontárgyakra biztosítással nem rendelkezik, így a káreseményre biztosítási összeget nem igényelt.
* Az önkormányzat a megrongálódott építményeket önerőből helyreállítani nem tudja.
* Vállalja a költséghatékonyság és a megvalósíthatóság szempontjaira tekintettel történő helyreállítást.
* Az önkormányzat más – a tulajdonában lévő – vagyontárggyal a feladatát nem tudja ellátni.

A Képviselő-testület felhatalmazza a Polgármestert a pályázat benyújtására és az egyéb szükséges intézkedések megtételére.

**Határidő**: azonnal

**Felelős:** polgármester

**Tegzes Endre elnök:** Köszönöm.Van-e további kérdés? Nincs. Akkor köszönöm szépen, a Pénzügyi bizottság nyílt ülését 19 óra 12 perckor bezárom. A 2. napirend tárgyalására zárt ülésen kerül sor.

K.m.f.

Fodor Attila Tegzes Endre

tag elnök